MRK genader oor eenmeter-reël vir skoleFoto bloot ter illustrasie. (Foto: Anja van der Merwe/Maroela Media) Die DA gaan nou die Mensregtekommissie (MRK) nader oor die regulasie dat alle leerders ŉ sosiale afstand van een meter moet handhaaf. Baxolile Nodada, skaduminister van onderwys, sê die DA sal die kommissie vra om hierdie regulasie te ondersoek omdat dit “onregverdigbaar” is en “verreikende gevolge op alle aspekte van leerders se ontwikkeling” gaan hê. Maroela Media het vroeër berig dat Debbie Schäfer, LUR vir onderwys in die Wes-Kaap, ook die regulasie geskrap wil hê, aangesien meer as 80% van skole nie die kapasiteit het om die regulasie na te kom nie en leerders dus steeds op ŉ rotasiegrondslag skoolgaan. “Navorsers en wetenskaplikes van verskeie dissiplines het reeds gewaarsku teen die gevare van rotasie-onderrig op laerskoolvlak. In Julie verlede jaar het die Mediese Advieskomitee (MAC) ook aanbeveel dat laerskole moet terugkeer na voltydse skoolopleiding, ongeag regulasies vir sosiale afstandhandhawing,” sê Nodada. “Die DA doen dus ŉ beroep op die minister van basiese onderwys, Angie Motshekga, om skole ten volle oop te stel.” Met verwysing na die skoolbelangegroepvergadering wat vir Vrydag geskeduleer is, het die DA ook Motshekga versoek om die belange van skoolkinders voor enige politieke oorwegings te stel. “Vanjaar se matrikulante het reeds twee jaar lange onderbrekings in hul onderrig deurgemaak en meer as 50% van hul gr. 11-jaar verloor weens die regulasies onder die pandemie. “Skoolverlaters neem ook toe aangesien baie nie terugkeer skool toe nie, juis weens die voortdurende ontwrigtings.” Volgens Nodada het altesaam 557 170 leerders die afgelope twee jaar die skool verlaat sonder om matriek te slaag, as daar gekyk word na diegene wat in gr. 10 geregistreer het in vergelyking met dié wat hul matriekeksamen eindelik geskryf het. “Tensy die departement van basiese onderwys ingryp, sal daar vanjaar ŉ toename in skoolverlaters weens toenemend moeilike leeromgewings wees. Die minister moet ons leerders eerste stel,” sê hy.